b'\n_START_ARTICLE_\nTimo Werner\n_START_PARAGRAPH_\nTimo Werner (s\xc3\xbcndinud 6. m\xc3\xa4rtsil 1996 Stuttgardis) on Saksamaa jalgpallur. Ta m\xc3\xa4ngib r\xc3\xbcndajana Bundesliga klubis RB Leipzig ja Saksamaa jalgpallikoondises._NEWLINE_Werner alustas karj\xc3\xa4\xc3\xa4ri VfB Stuttgardis. Klubi p\xc3\xb5himeeskonnas tegi ta deb\xc3\xbc\xc3\xbcdi 2013. aasta augustis UEFA Euroopa Liiga eelringis Bulgaaria klubi Botev Plovdivi vastu. Ta sai 17 aasta, nelja kuu ja 25 p\xc3\xa4eva vanuselt Stuttgardi noorimaks deb\xc3\xbctandiks. J\xc3\xa4rgmistel n\xc3\xa4dalatel sai ta Stuttgardi noorimaks m\xc3\xa4ngijaks Bundesligas ja samuti noorimaks v\xc3\xa4raval\xc3\xb6\xc3\xb6jaks. Sama aasta 10. novembril l\xc3\xb5i ta liigam\xc3\xa4ngus kaks v\xc3\xa4ravat Freiburgi vastu, saades noorimaks m\xc3\xa4ngijaks, kes on Bundesligas \xc3\xbches m\xc3\xa4ngus kaks v\xc3\xa4ravat l\xc3\xb6\xc3\xb6nud._NEWLINE_Oma 18. s\xc3\xbcnnip\xc3\xa4eval s\xc3\xb5lmis Werner Stuttgartiga lepingu, mis pidi kehtima kuni 2018. aasta juunini, kuid 2016. aasta juunis liitus ta \xc3\xa4sja k\xc3\xb5rgliigasse t\xc3\xb5usnud Leipzigiga. Hooajal 2016\xe2\x80\x9317 l\xc3\xb5i ta Bundesligas 21 v\xc3\xa4ravat, olles sel hooajal klubi parim ja samuti suurima v\xc3\xa4ravate arvuga Saksamaa m\xc3\xa4ngija liigas. Leipzig l\xc3\xb5petas hooaja teise kohaga ja kindlustas j\xc3\xa4rgmiseks hooajaks koha UEFA Meistrite Liigasse._NEWLINE_Deb\xc3\xbc\xc3\xbcdi Saksamaa jalgpallikoondises tegi Werner 2017. aastal. Samal aastal valiti ta koondisse 2017. aasta FIFA konf\xc3\xb6deratsioonide karikaturniiriks. Turniiri viimases alagrupim\xc3\xa4ngus l\xc3\xb5i ta kaks v\xc3\xa4ravat Kameruni vastu ja poolfinaalis Mehhiko vastu. Lisaks kuulus ta Saksamaa koondisse 2018. aasta maailmameistriv\xc3\xb5istlustel.'